Papersnake/gushiwen huggingface dataset:
望海潮
刘一止（宋代）

垂杨深院，啼莺清昼，东风细绕檐牙。野色乱春，娇云捧日，燕翻蝶舞交加。温诏下天涯。早画船飞楫，叠鼓鸣挝。共挽旌幢，缓留丝竹醉韶华。

江都自古豪夸。正迷楼堕絮，月观吹花。玉扆眷深，金瓯望重，何人暗草黄麻。归路接堤沙。宴上林风月，紫阙烟霞。凤检飞来，便将春色到朝家。
回憇芙蓉寺偶题
赵蕃（宋代）

太华难攀十丈花，白莲零落远公家。
此中那得嘉名占，绿水绕除山四遮。
风雨途中遇罗主簿杖履归北山
吴景奎（元代）

花县哦松赋式微，杖藜风雨返郊扉。不将轩冕矜闾里，只似山林一布衣。

陈梁未觉乌巾垫，儋耳何妨木屐归。旷士古来同一致，先生无意在轻肥。
汉江夜泛
杨士奇（明代）

泛舟入玄夜，奄忽越江干。员景颓西林，列宿粲以繁。

凝霜飞水裔，回飙荡微澜。孤鸿从北来，哀鸣出云间。

时迁物屡变，游子殊未还。短褐不掩胫，岁暮多苦寒。

悠悠念行迈，慊慊怀所欢。岂不固时命，苦辛诚独难。

感彼式微诗，喟然兴长叹。
寄张芳洲
贡奎（元代）

客里秋风厌道途，归来决策侣樵渔。知心白石烟霞在，满眼青山故旧疏。

畏热还思亲枕簟，爱閒应愧负琴书。麻姑池上花如锦，何日相过驾短车。
宋江三十六赞 其十一 船火儿张横
龚开（宋代）

大行好汉，三十有六。无此火儿，其数不足。
因服药饮酒一盏
李之仪（宋代）

东坡在黄州，饮酒只饮湿。我今又过之，酾浆如齑汁。

平生不喜酒，兴来且莫絷。长虹偶尔放，因复投一吸。

入口舌欲脱，下咽虫争泣。熇熇腹将裂，窣窣泪莫裛。

顽涎杂血唾，心悸如鼓集。卓尔无一事，荆棘强自入。

主人固好饮，宿兴亦素缉。如何似见毒，使我卧复立。

彷徨日欲落，稍宽困眼涩。梦觉天未明，齿颊犹习习。

是邦居不非，奈此掩弗及。昔闻禁酒国，今见毒酒邑。

作歌寄一笑，倦闷聊救急。
送陈元佐游四明
王十朋（宋代）

鉴水悠悠接鄮川，宦情客况两凄然。扁舟乘兴梅花月，樽酒送行灯火天。

我似郑虔官舍冷，君如冯子主人贤。虞庠春榜无多日，行看香名动日边。
薄暮潭底道中
林占梅（清代）

霁景豁吟眸，身閒爱浪游。波光摇落日，山色淡深秋。

远树笼僧舍，归云拥戍楼。徘徊驴背上，诗思更清幽。
次韵子瞻祈雨
苏辙（宋代）

世故纷纷谁复闲，蛟龙不雨独安眠。
人间已厌三秋旱，涧底犹悭一掬泉。
庙令酒肴时醉饱，田家糠秕久安便。
忧心未已谁知恤，更把炉香试一燃。
池口阻风奉寄唐杰
吕南公（宋代）

贵池亭下浪如山，触拨愁根阻楫间。眼为故人成北望，梦知乡路数东还。

此生太半沦忧患，万事何时脱险艰。不敢临流更窥影，便疑秋鬓已斑斑。
送高寺丞宰岐上
韩维（宋代）

墨绶垂腰底，怜君尚一同。
人豪固秦俗，地古自豳风。
春色鸣弦外，山光隐几中。
定应传善政，不日到关东。
声声慢 听范声著酒后琵琶兼与敲棋夜话，戏赠
张槎（清代）

閒情并积，禅榻生寒，天外一轮孤月。畅好征鸿，故里烟花能说。

孤然琮琤碎玉，搅同云、打窗新雪。顿送我，愁千斛、四条弦子轻拨。

且把乡思撇却。灯儿灺、颠倒楸枰还劫。跋扈堪惊，暮气如子已竭。

收拾旗坛战罍，都付与、蜗蛮蚁穴。归来也，尚小范、逼人咄咄。
汴禅师自斲普照石
元好问（金朝）

寺废瓦不毁，研奇功亦多。已知良斲少，更奈苦心何！

挺挺刚无敌，津津润可呵。羽阳陵谷变，冰井字书讹。

赠比黄金璞，辞惭紫石歌。遥知玉音在，洗耳俟研磨。
庚申夏至日起武威至张掖
叶映榴（清代）

武帝功成吏守边，伤心天末是居延。人家板屋风声里，思妇寒衣泪眼前。

目断燕支愁见月，槎浮银汉渡经年。惭余不作征西将，药裹书囊信一鞭。
念奴娇 寄杭州蕙愉大姑
李慎溶（清代）

故园秋暮，怅光阴别后，风梭过眼。欲把离愁传尺素，争奈银笺嫌短。

听雨帘栊，扫花台榭，处处寻思遍。回头欢境，算来空付微叹。

多少胜迹前朝，香车画楫，尘影如潮满。明月江山曾入梦，却被箫声吹断。

遮莫年来，镜中云鬓，湖柳丝偷换。新游须记，酒痕襟上休浣。
上夏左相
皇甫汸（明代）

昔参多士谒平津，东阁开时奉后尘。门下怜才曾倒屣，车中容醉偶污茵。

谢公久系苍生望，裴相犹怀绿野春。闻道金城图未上，且须持议在和亲。
满江红·畴昔胪传
刘克庄（宋代）

畴昔胪传，仗下奏、祥云五色。何况是、西山弟子，鹤山宾客。上帝照临忠义胆，老师付授文章脉。问此君、仿佛似何人，徂徕石。
园官菜，登盘碧。四舍米，翻匙白。懒投诗见素，寄书杓直。德耀不嫌为隐髻，龟儿已解摇吟膝。有谁怜、给札老相如，家徒壁。
钱文端陈群夜纺授读图
陈宝琛（清代）

乌私何意达宸聪，盛世堂廉骨肉同。一德赓歌彰圣善，百年慈孝见流风。

累传犹食诗书旧，馀绪曾褒缋画工。辉映机声灯影卷，卷葹福泽孰如公？
申伯有行色会宿东禅次元韵
张元干（宋代）

真成风雨夜，精舍对床眠。
去住非无数，行藏莫问天。
十年濒瘴海，一棹破春烟。
君自足归兴，不妨啼杜鹃。
应天长 黄村探梅
屈大均（明代）

扶胥冬未半，正百里梅花，暗香相接。生长瑶林，儿女一般如雪。

琼英堆不扫，任门户、玉茵千叠。泥土涴，狼藉牛羊，蕊珠谁拾。

多年化蝴蝶。与翠羽翩翩，影迷寒月，何必罗浮，方得梦魂清澈。

师雄随意宿，便此处、美人尤绝。休更待、成子青黄，始来攀折。
丹青阁
胡仲弓（宋代）

紫芝峰上一凭栏，烟草茫茫天地宽。
眼界已随流水去，丹青无复旧时看。
南至日离同安舟中寄阿弓
李彭（宋代）

去年阑冬亦戒涂，北风吹雪邾城隅。八字山头驾高浪，曙角更听吹单于。

今年南至又行役，萧寺佛香僧饮俱。身在潇湘黄蔑舫，眼看惠崇归雁图。

缅怀吾家之季子，细酌明窗愁欲无。诗肠定遭酒媒孽，语作晓霜催槁梧。

漫将长句代作草，河冻难求双鲤鱼。归期不落蜡宾后，行李困来频寄书。
初至天台
曾几（宋代）

畴昔所欣慕，天台冠坤灵。
兴公妙摹写，粲若披图经。
自怜婴世网，仰愧鸿冥冥。
夙契谅非浅，半生吏金庭。
成此一段奇，得按东吴刑。
又分临海竹，想像山围屏。
稍稍向铃阁，行行叩禅扃。
一丘与一壑，所见皆所聆。
石梁卧剑戟，布水驱雷霆。
五百大开士，神光秘林坰。
于我定不薄，是事初无形。
寒岩二隐者，在眼谁能青。
庶几闾丘守，胸次明渭泾。
向来石磵耳，斗讼终朝听。
净洗尘俗状，数上参云亭。
题月山寺壁三首
李处权（宋代）

不遇彭夫子，何因到此间。
无穷霜后木，不断雨中山。
只恐高僧占，多惭倦鸟还。
孤云在寥廓，容望不容攀。
次韵吴伯庸竹间梅花十绝
释绍嵩（宋代）

携茶时复过幽亭，寄目悠然上杳冥。
好是园林争秀发，梅花白白竹青青。
节日同儿女小集倅有诗见戏答之
王洋（宋代）

白首相看一病妻，也能举案与眉齐。
诲儿共织庞翁竹，养气多眉纪渻难。
作恶不须嗟室罄，惊魂长幸脱征鼙。
团乐欲说无生话，试借先生刮眼鎞。
相和歌辞。常林欢
温庭筠（唐代）

宜城酒熟花覆桥，沙晴绿鸭鸣咬咬。秾桑绕舍麦如尾，

幽轧鸣咬双燕巢。马声特特荆门道，蛮水扬光色如草。

锦荐金炉梦正长，东家呃喔鸡鸣早。
疏山途次
释绍嵩（宋代）

路曲山隈一迳通，天开地辟幻金宫。
溪桥袅袅穿黄落，雁字联联写碧空。
唤客不须嫌酒恶，昔贤何必哭途穷。
生涯淡淡随缘过，休把行藏问化工。
长门怨
李时行（明代）

凉飙送朱火，庭树下微霜。娟娟素明月，照妾罗衣裳。

迟回循广素，蟪蛄鸣北堂。感物思郁纡，况兹夜未央。

故恩坐摇落，新欢讵可量。音徽渺难接，婉娈不能忘。

昔为双飞鸾，今作单鸳鸯。容华安足恃，顾影徒自伤。

保君金石躯，千秋乐景光。
和苦寒韵
王洋（宋代）

秋容落落转头空，谁与玄冥竞长雄。
侵剥老条无硬对，栽培玉村是家风。
漫夸鹤骨飞饶健，强说龟肠语转工。
对此只宜常袖手，明年春物共君同。
登汉武帝玄都坛
胡侍（明代）

曲磴回谿数百重，汉皇行幸有遗踪。
海西不复来三鸟，岩畔虚传驻六龙。
碧露暗滋金洞草，紫云常护石坛松。
便应别著登山屐，策杖高寻玉检封。
六浮阁歌题所画六浮阁歌图（有序）
李流芳（明代）

十年山阁不得就，却负青浮日夜浮。
故人一见豁双眼，何日三闲销百忧。
冰花琪树乱槛外，银山雪屋排檐头。
百年有钱作底用，一朝卜筑偕行休。
君家西湖我震泽，往经冬夏来春秋。
十千到手即可办，非我求君君自谋。
潜亨既见和再作此赠之
邹浩（宋代）

不作苟见如君平，不以礼屈如樊英。扊扅坚卧三十载，凛凛风声人自倾。

墙东墙西过高马，往往愧汗面发赪。岂知嗜欲极豺虎，白昼择肉无厌盈。

有时一饭稔奇祸，他年五鼎还遭烹。狡兔未灭黄犬在，突兀上蔡空前城。

先生谢去既饱德，鼓腹之趣终难名。更要我辈集匙箸，风雨不变如鸡鸣。

自怜头额乏奇表，几与齑盐同此生。不愁捩手遂倾覆，只愁未至闻戛羹。
阳台梦 梦梦
余汉（清代）

梦中寻梦人相共。麝香微处帘高控。依然两度唱阳关，觉离情越重。

分明如醒事，怎在梦儿里梦？何时梦只梦温柔，同跨秦楼凤。
寄无逸四首 其四
谢薖（宋代）

浩荡漳江泻碧漪，西山清绝助新诗。好因归雁传佳句，要见羊何共和之。
春景 其二 村村自花柳
刘辰翁（宋代）

乱后新烟少，村村自物华。周遭溪上柳，烂熳路傍花。

独独人沽酒，行行客卖瓜。絮迷三户曲，香满四娘家。

清汴龙舟远，玄都燕麦斜。琵琶鞍路悄，应念浣溪纱。
李参政生日
魏了翁（宋代）

已露明年造化机，便将六十四年推。
后天八八无穷数，一声初阳自此基。
蜀山亭
许及之（宋代）

千里肥川掌似平，崔嵬只有蜀山青。兹亭巧与山相对，不惜名堂更揭亭。
古诗
杭学士人（宋代）

上书如啜卢仝茶，直论国体宁无哗。
依然茅苇纵横斜，钟山老无休槎牙。
呜呼时事如丝麻，食肉者口徒咿哇。
鬼蜮空含射影沙，逐客令下堪呈嗟。
识者将谓秦得邪，淳佑寝下如端嘉。
邪人刚指正人邪，时有引喙鸣灵鸦。
失脚奇祸曹罗罝，尼山草木枯无华，
奄奄山鬼相揄揶。我今束书归天涯，
不惜一去惜国家。
庆青春
佚名（宋代）

平明一阵催花雨
严陵祠
洪子舆（唐代）

汉主召子陵，归宿洛阳殿。客星今安在，隐迹犹可见。

水石空潺湲，松篁尚葱蒨.岸深翠阴合，川回白云遍。

幽径滋芜没，荒祠幂霜霰。垂钓想遗芳，掇蘋羞野荐。

高风激终古，语理忘荣贱。方验道可尊，山林情不变。
次韵灵鹫清长老二首
方回（元代）

粗读书难尽信书，世谁鲠直但何谀。
平生湖海悲游子，晚岁乾坤老腐儒。
知己尚堪抬醉眼，从僧似欲剃吟须。
可当灵鹫兼三竺，日伴猿饥侣鹤臞。
雁
郑谷（唐代）

八月悲风九月霜，蓼花红淡苇条黄。石头城下波摇影，

星子湾条云间行。惊散渔家吹短笛，失群征戍锁残阳。

故乡闻尔亦惆怅，何况扁舟非故乡。
至玉真轩奉诏赓补
蔡京（唐代）

保和新殿丽秋晖，诏许尘凡到绮闱。雅燕酒酣添逸兴，玉真轩内看安妃。
老境二首 其二
陆游（宋代）

今日霜殊重，衰翁老可怜。朝晡两炊火，覆藉一床毡。

人客容称疾，儿童不搅眠。云开见残日，更爱小窗妍。
黄花比瘦图友人属题亡姬照 其二
孙原湘（清代）

帘卷西风蝶梦孤，瘦秋人已化曼殊。难求梁革回生药，祇剩崔徽卧病图。

蠹帙纵横签罢整，象床零落簟空铺。髯翁手制朝云偈，一字分明一泪珠。
酬次道京还见寄诗二首 其二
吕南公（宋代）

平昔贤他马少游，有官何必至封侯。天如大雨当挥手，命合高眠亦到头。

幽涧鱼肥堪煮炙，丰年酒贱易追求。恨君门馆无酣伴，枉共痴儿对一秋。
述己
俞桂（宋代）

落落功名鬓久斑，重游京国又何颜。
早知寸禄荣家晚，悔不当初便入山。
江城子 其一
张泌（唐代）

碧阑干外小中庭，雨初晴，晓莺声。飞絮落花，时节近清明。

睡起卷帘无一事，匀面了，没心情。
旧江口
安璿（清代）

望里真州路尚遥，人烟沙市接江潮。虚亭飒爽晚来坐，一带秋山隔岸招。
诗偈 其十六
庞蕴（唐代）

二乘皆曰不堪任，上士之人智慧深。欲得神通等居士，无过无物总无心。
述怀 其三
陈梅庄（宋代）

山城忽忽欲昏黄，又了浮生半日忙。侍妾不须烧绛蜡，让由明月入回廊。
黄莺
郑谷（唐代）

春云薄薄日辉辉，宫树烟深隔水飞。

应为能歌系仙籍，麻姑乞与女真衣。
赋羊腰肾羹
刘过（宋代）

拔毫已付管城子，烂首曾封关内侯。
死后不知身外物，也随樽俎伴风流。
点绛唇·我也从来
晁端礼（宋代）

我也从来，唤做真个收拾定。据伊情性。怎到如今恁。

撋就百般，伊是心肠狠。应难更。是我薄命。不怨奴薄幸。
放言 香蕙 其二十三 四豪
谢元汴（明代）

香蕙泣衫色，敛眉语露桃。莫因画黛浅，而恨远山高。

钗冷侵蝉重，鬟斜逐燕劳。晨芳细雨绿，叶上作波涛。
李绛裴度
金朋说（宋代）

辅主中兴划懋功，削平僭叛党一循公。
自怜党起群邪进，王业萧条不克终。
杨谨仲和顷者三诗见贻复次韵六首 其一
赵蕃（宋代）

江南秋得闰，草木向迟彫。正性失松桧，群生同艾萧。

漂流又舟楫，隐约念箪瓢。剩暑犹须葛，谁能远致韶。
临江仙
俞国宝（宋代）

春到江南江北了，东皇未识花权。直将和气入巴川。逢迎天上客，来作地行仙。满捧一杯听细说，只今谁似公贤。愿推功业辅尧年。都将闲日月，来醉百花前。
送秉瑜大侄从军大金川
戴亨（清代）

天家神器出龙堆，问罪雄师走迅雷。借箸书生□武备，登坛大迅是奇才。

几年巴徼兵戈梗，计日蛮荒瘴疠开。顾我谈经头己白，免教投笔起徘徊。
诵哀江南赋
周文璞（宋代）

高桥沙水涸，台城蔓草缠。
下有烦冤人，诵此危苦篇。
我生楚臣后，身在江枫前。
但见去魂远，不见归魂还。
惟昔爱好词，细碎穷注笺。
中间多佚事，他书亦不传。
极欲补阙漏，今方长弃捐。
重效嘈囋声，庶几与周旋。
对读文选杜诗成四绝句
叶适（宋代）

草堂四松看摩空，瀼西千果交青红。
似须隐约住蜀道，可惜奔波离峡中。
诗二首
赵汝域（宋代）

醉梦腾腾听打衙，三年踪迹类瓠瓜。
如今不似穿云子，一钵随身到处家。
走笔追王内丘
卢仝（唐代）

自识夫子面，便获夫子心。夫子一启颜，义重千黄金。

平原孟尝骨已土，始有夫子堪知音。忽然夫子不语，

带席帽，骑驴去。余对醁醽不能斟，君且来，

余之瞻望心悠哉。零雨其濛愁不散，闲花寂寂斑阶苔。

不如对此景，含笑倾金罍。莫问四肢畅，暂取眉头开。

弦琴待夫子，夫子来不来。
好事近（雪后金叔润相挽溪行）
汪莘（宋代）

挽我过溪桥，请与春风权摄。推出雪峰千丈，照碧溪春色。

别来三度见梅花，今日共君说。只这溪山十里，剩几多风月。
龟山道中
吴则礼（宋代）

久著南冠殊未痴，长淮水暖鲚鱼肥。
更无一点蔫红在，只有杨花作阵飞。
赠别谢大行友可社丈擢南北部 其一
张萱（明代）

十载輶轩万里程，闻君久已厌承明。两都可是无人赋，暂借新词写旧京。
槿花
刘筠（宋代）

紫雾函灯檠，彤霞逼绮寮。
吴宫何薄命，楚梦不终朝。
半被曾羞问，邻墙却悔招。
莫移风雨怨，更嘱鹊为桥。
赠从弟宣州长史昭
李白（唐代）

淮南望江南，千里碧山对。我行倦过之，半落青天外。

宗英佐雄倦，水陆相控带。长川豁中流，千里泻吴会。

君心亦如此，包纳无小大。摇笔起风霜，推诚结仁爱。

讼庭垂桃李，宾馆罗轩盖。何意苍梧云，飘然忽相会。

才将圣不偶，命与时俱背。独立山海间，空老圣明代。

知音不易得，抚剑增感慨。当结九万期，中途莫先退。
论语绝句一百首
张九成（宋代）

孔子於仁论不违，回心三月亦如之。
不违乃是回心事，心事如何子得知。
途次清风店寄竹君兄
朱圭（清代）

五年别君如转毂，江南山北恩同沐。兄归校阁擅雕龙，我恋乘轩类刻骛。

太行一握望云心，槎月三秋依斗目。肉食无墨讵属餍，邑中有黔空执扑。

疲牛负重怯长途，驽马嘶风思旧牧。天膏肤寸蚁知润，朝阳咫尺葵先昱。

衔泥若许认巢痕，饮河真欲扪便腹。听雨已闻西向笑，把萸窃恐登高哭。

穿林泻玉即未能，烹鹤焚琴差免恧。知君拥书花满园，期我来看巾共漉。
颂古四首
释守净（宋代）

普请开田力已齐，纷纷带水又拖泥。
展开两手人休问，昨夜三更月落西。
耕种
萧雄（清代）

四月东风已解冰，麦苗初长稻苗青。双驱骏马勤耕陇，不待天明早唤醒。
秋蕊香
佚名（宋代）

眼也生应哭破。
酬卧云
刘木（宋代）

美人隔云水，广永几千里。
白日有没时，相思无穷已。
夜雨翳灯有，凉风折窗纸。
披衣不能寐，拒待闻鸡起。
从来志士肠，高若雪山峙。
岂不念摧折，藉此可凭恃。
蔓草委地滋，孤松插天起。
咸若知我深，赠言故及此。
偈颂二百零五首
释正觉（宋代）

经归藏，禅归海。
稽首归依，合掌顶戴。
王老师，超物外。
二十年前恁麽来，而今去尽閒光彩。
春闺曲 其二
多隆阿（清代）

花风有信盼花辰，羯鼓催花不厌频。待到花开转惆怅，来朝花谢又愁人。
偈颂一百二十三首
释崇岳（宋代）

莫莫，大海乾枯，
须弥倒卓。逆行顺行，
将错就错，明眼衲僧休卜度。
魏总干嘉父以果斋求诗为赋二章
曹彦约（宋代）

请言山下出泉蒙，蒙养从来有圣功。
三德知仁非好勇，六爻险止要时中。
申枨有欲刚安在，曾子地仁毅不洪。
以果名斋兼众德，力行方见古人风。
三岩
方岳（宋代）

山入苍州翠作层，何年凿此玉崚嶒。瀑从峭壁飞将落，雪冱苍崖危欲崩。

寺老尚堪支古佛，地灵不肯著凡僧。定应嫌客留名姓，云逼人寒一砚冰。
精列
曹操（两汉）

厥初生，造化之陶物，莫不有终期。
莫不有终期。圣贤不能免，何为怀此忧？
愿螭龙之驾，思想昆仑居。
思想昆仑居。见期于迂怪，志意在蓬莱。
志意在蓬莱。周孔圣徂落，会稽以坟丘。
会稽以坟丘。陶陶谁能度？君子以弗忧。
年之暮奈何，时过时来微。
淮之水送淮安林马判 其一
丘浚（明代）

淮之水，清瀰瀰，山阳古郡淮之涘。逋仙之孙古君子，似是马曹官自理，何以况之淮之水。
山居诗二十四首 其四
贯休（唐代）

万境忘机是道华，碧芙蓉里日空斜。幽深有径通仙窟，寂寞无人落异花。

掣电浮云真好喻，如龙似凤不须誇。君看江上英雄冢，只有松根与柏槎。
次韵戴帅初见寄二首
陈著（宋代）

水镜空平取友端，频来山外伴酸寒。
交朋旧在弟兄列，古道新交世俗看。
地近诗筒多便翼，月明心事两危阑。
自家头恼冬烘甚，犹幸偷安未毁冠。
赋玉溪寺石碧蒲
高述（宋代）

玉溪石角尖如锋，山泉喷唚侵碧玉龙。
龙髯谁为不可识，石上碧蒲拳碧茸。
老根密节穿石瘦，细叶如林屯远岫。
百草烂死事潜萌，纤纤独与冰霜斗。
玻璃玛瑙春水寒，呼儿捧将持铜盘。
年来青眼志未丧，喜君绿发能冲冠。
平原郡王南园诗二十一首·矜春
姜特立（宋代）

莫疑造物擅天工，先借孤根暖气通。
待得乾坤生意广，一时散施与东风。
清风戒寒
佚名（唐代）

萧飒清风至，悠然发思端。入林翻别叶，绕树败红兰。

晓拂轻霜翻，宵分远籁攒。稍依帘隙静，遍觉座隅寒。

乍逐惊蓬振，偏催急漏残。遥知洞庭水，此夕起波澜。
帅节留先生两年粤服氓獠安之一日疏十宜欲袖
陈元晋（宋代）

描画终无说，归来岂不荣。
事难工拙较，我自去留轻。
过眼风波恶，悬空日月明。
人生只恁是，孤鹤九皋声。
寒食日偶出
董嗣杲（宋代）

漪岚堂下野芳晴，杨柳枝头歇雨声。
笑逐游人城外去，沙洲沽酒做清明。
点绛唇 其十二 嘉香海棠
王十朋（宋代）

丝蕊垂垂，嫣然一笑新妆就。锦亭前后。燕子来时候。

谁恨无香，亭把花枝嗅。风微透。细熏锦袖。不止嘉州有。
次韵范纯父涵星砚月石风林屏诗
苏轼（宋代）

月次於房历三星，斗牛不神箕独灵。
簸摇桑榆尽西靡，影落苏子砚与屏。
天工与我两厌事，孰居无事为此形。
与君持橐侍帷幄，同到温室观尧蓂。
自怜太史牛马走，伎等卜祝均倡伶。
欲留衣冠挂神武，便击云水归南溟。
陶泓不称管城沐，醉石可助平泉醒。
故持二物与夫子，欲使妙质留天庭。
但令滋液到枯槁，勿遣光景生晦冥。
上书挂名岂待我，独立自可当雷霆。
我时醉眠风林下，夜与渔火同青荧。
抚物怀人应独叹，作诗寄子谁当听。
水调歌头（癸丑中秋）
叶梦得（宋代）

河汉下平野，香雾卷西风。倚空千嶂横起，银阙正当中。常恨千千此夜，醉倒歌呼谁和，何事偶君同。莫恨岁华晚，容易感梧桐。

揽清影，君试与，问天公。遥知玉斧初斫，重到广寒宫。付与孤光千里，不遣微云点缀，为我洗长空。老去狂犹在，应未笑衰翁。
后元祐行上辨章乔益公
岳珂（宋代）

正月二日天气清，六符两两三阶平。閤门催班报麻案，珂马玎玲万人看。

押麻参政拆玺封，宣词舍人来殿东。鞠躬一声百寮听，军国平章乔益公。

天心果与人心同，大哉圣断天与通。本朝太平说元祐，五岳三光浑未剖。

当年一日三制颁，吕范堂堂分左右。虔中大老更魁杰，申国勋名比韩富。

民生是时非汉唐，亲见至治跻羲皇。一尘不起四夷服，轨顺星躔蕃五谷。

士皆有造百姓宁，官僚彻底清似冰。桁杨毕空戈革偃，天街镜净无搀枪。

彼何人斯阶启厉，九县回飙八纮沸。高皇疋马开东南，王业中兴今五世。

穷荒靺鞨何自来，中原万里吹黄埃。数殚剥复回否泰，胚腪元气钟奇才。

耆明寿隽轶千古，吕望鹰扬称尚父。便教旦奭居东西，穆穆迓衡今再睹。

官家即日开天章，貂冠玉佩游岩廊。一都一俞一吁咈，四海春风已披拂。

圣贤自昔难相逢，巨鱼纵壑鸿遇风。舆人欢呼争诵说，元祐嘉熙莫分别。

君不见徂徕处士歌一夔，浓墨大字庆历诗。生民至今受其赐，千载万载生光辉。

陋儒笔研久不治，安得椽笔摹英辞。两朝庆祐俱盛时，众贤一念犹西陲。

天心愿化光明烛，先望分辉照荆蜀。
水调歌头 题蒲圻景星亭上慕容宰
卢炳（宋代）

华亭新伟观，胜地得高雄。凭栏徙倚要眇，万里景无穷。

好是江流萦绕，那更云天舒阔，叠嶂倚晴空。眼界无尽藏，怀抱有清风。

主人贤，开绮席，泛金钟。放怀一笑，许我满酌醉颜红。

祗恐玺书即下，促起飞凫东去，行作黑头公。还记今朝客，曾待一杯同。
湖州赠刘二弟兼呈伯瑞昆仲二首 其一
赵蕃（宋代）

人物称吾弟，空疏愧老兄。别来书更数，相见眼增明。

行李虽亡恙，艰危实饱更。到家春已动，政可及农耕。
次韵汉卿舅即事
范成大（宋代）

万木垂垂欲改柯，根萌焦渴奈春何！
晚来础汗南风壮，会有溪云载雨过。
即事
方一夔（宋代）

纷纷宠辱几时休，朝上青云暮作囚。能可将军宿亭下，不堪廷尉望山头。

浮云过眼难抟控，世事冥心任去留。涅亦不缁磨不磷，至今遗教首轲邱。
湘中纪行十首·斑竹岩
刘长卿（唐代）

苍梧在何处，斑竹自成林。点点留残泪，枝枝寄此心。
寒山响易满，秋水影偏深。欲觅樵人路，蒙笼不可寻。
坤成节教坊致语口号
范祖禹（宋代）

彩仗含风缥缈间，神孙当宁燕千官。
太阴入梦祥初发，中岳闻呼老更难。
诸夏丰年生诏令，两仪和气入吹弹。
下臣拜献坤成乐，长奉千秋万岁欢。
酒隐堂
刘季孙（宋代）

醉乡王绩比华胥，酒隐堂名意岂殊。五斗乐真何所累，一樽随分亦其徒。

高才未愧人知少，老句曾容客和无。尘事万端君莫问，到头酩酊胜区区。
寄神光末宗和尚
释可湘（宋代）

万丈神光涤世昏，莫知谁信有乾坤。三山眼底多尊宿，那个来敲老观门。
偈颂一百一十七首
释绍昙（宋代）

杨岐栗棘蓬，赵州殿里底。
一句当机裂万差，尽大地人扶不起。
访隐者不遇成二绝·其二
李商隐（唐代）

城郭休过识者稀，哀猿啼处有柴扉。
沧江白石渔樵路，日暮归来雨满衣。
挽钟氏夫人
华镇（宋代）

处号闺房秀，归称内助贤。丰华欢壮齿，甘旨庆高年。

乡誉良人重，家声嗣子传。道傍多健羡，宁贵一潸然。
门有车马客行
鲍照（南北朝）

门有车马客，问君何乡士。
捷步往相讯，果得旧邻里。
凄凄声中往，慊慊增下俚。
语昔有故悲，论今无新喜。
清晨相访慰，日暮不能已。
欢戚竞寻叙，谈调何终止。
辞端竟未究，忽唱分途始。
前悲尚未弭，后戚方复起。
嘶声盈我口，谈言在我耳。
“手迹可传心，愿尔笃行李。”
冬至摄献于郊
陈杰（宋代）

夙驾恭深诏，圆坛俨博临。献班公位亚，册捧帝书钦。

星象开明曜，神灵毕顾歆。极知祈永命，犹愿戒难谌。
次韵赋吴尊师漱芳亭白、红梅花二首 其一
范梈（元代）

梅仙之宫在何许，五尺青天隔风雨。冰雪肌肤绰约人，铁石心肠软媚语。

行藏一粒粟中寄，品格百花头上数。所以商廷和鼎功，大濩登之六代舞。

呜呼，安得东皇锡白社，胙以金陵为尔土。
诸生诣府见留再任偶作示勉夫二首 其二
葛胜仲（宋代）

安閒喜得伴林居，分教无功恨有馀。闵贡政为投劾计，何蕃空上乞留书。

论文每愧瑕疵汝，廷誉何烦俎豆予。谁识白云千里念，终更计日望吾庐。
谢赵茂甫惠浙曹中笔蜀越薄牋二首
杨万里（宋代）

百楮先生十免炎，心知奇绝敢言贪。
诗无好语书仍俗，喜气多多抵得惭。
水调歌头 奉旨诣文华殿，代拜先圣先师
夏言（明代）

雨霁苍龙阙，月明虎豹关。虚阁遥闻清漏，鸟宿禁林安。

左掖金遥半启，西内钟声初动，玉殿上香还。草承瑶佩湿，花映鹤袍丹。

正高城，击柝罢，小星残。身绕凤凰池上，归步信安闲。

忝窃孤卿重任，沾沐圣师余泽，真愧草茅寒。遭逢千载异，君德重于山。
次韵袁起岩常熟道中三绝句
范成大（宋代）

小雨萧寒破晚晴，疏疏密密滴檐声。
乌鸦盘舞黄云乱，早与商量雪意生。
古意
詹同（明代）

君家兰泽西，妾家兰泽东。兰泽多芳草，相去各春风。

君今行陇右，妾思在闺中。天寒绣袂薄，泪下玉屏空。
寿柯运使 其二
华镇（宋代）

晓来迟日上高堂，珠箔玲珑锦席张。玉斝腾波行旨酒，金炉生穗起真香。

融融喜气凝庭户，拂拂歌尘下栋梁。许步桃蹊无以报，但祈眉寿献篇章。
古风二首别李守
周紫芝（宋代）

东南富佳郡，此地复名城。拜策奉温诏，谒帝辞明庭。

悠悠出金阙，旆旆摇熊旌。兰风蔼微和，玉露湑以零。

征鼙肃郊垒，啸咏闲斋铃。微生等薜萝，托根符馀荣。

误遭一笑盼，永怀千古情。千古不足多，喜遇罕所并。

白璧勿漫予，按剑徒取憎。
邦衡侍郎留金陵再用津字韵赋诗谢送赐茗复以
周必大（宋代）

淳熙又贡第三春，驿骑新驰度剑津。
七祖师泉难话旧，八功德剑且尝新。
雪亭烹处休装景，火阁煎时却可人。
只恐春从官柳动，乐天还欲醉精醇。
春晓
杨时（宋代）

云霭浮空半雨晴，茅檐未忍扫残英。
欲寻春物飘零尽，只有黄鹂一两声。
慎勿买良田
黄玠（元代）

慎勿买良田，良田有豺虎。豺虎不汝食，官司推剥汝。

公廪多急不，里正遭箠楚。肉尽即见骨，家破无死所。

茹蔊何必辛，茹荼何必苦。伤哉浙水民，困此一犁土。
绍兴亲享明堂二十六首 其二 升堂用《仪安》。
郊庙朝会歌辞（宋代）

于赫明堂，肇称禋祀。祖宗来游，亦侑于帝。九州骏奔，百辟咸事。

敛时纯休，锡我万世。
奉怀北平庄上将出关者 其一
唐之淳（明代）

使到燕台好趣装，马蹄何日遇滦阳。捷书已报还师近，归及秋原草未黄。
金缕曲 其二 芸巢病起，赋此柬之
朱祖谋（清代）

未是师种放。更休休、松风满听，山中宰相。兴到试拈如神笔，悟山渡河香象。

正不免、高丘怅望。小示维摩居士疾，要众生、与我俱无恙。

閒问讯，药苗长。

休嫌枯木形骸样。总不消、嵇生高论，道机能养。说到补天填海事，泽雉依然神王。

问何日、三光重朗。半醉每依南斗看，酒波中、那得西风荡。

愁尽扫，抵千酿。
天地无穷行
释文珦（宋代）

天地无穷，人处于中，
三才既兆，庶类皆通。
至圣立极，万方所宗。
如星拱北，如水朝东。
垂衣则治，天下为化。
孝慈道广，是谓大同。
自兹而降，谋用昌崇，
抹由此起，强弱相攻。
上下分乱，莫知适从。
匪兹礼义，曷能靖共。
顺之者吉，逆之者凶。
不能率此，斯曰颛蒙。
穷通得丧，实维降衷。
巧愚不与，系於遭逢。
毋肆小智，以菑厥功。
安时处顺，於焉考终。
春日拜先垄追感寄丁戊伯兄
傅汝楫（明代）

四年违骨肉，五十到头颅。老至亲朋阔，年荒涕泪馀。

生存幸儿女，丘垄暗楸梧。回首云中雁，飞飞影不孤。
寄旧同游
李复（宋代）

去乡甲子四十二，归路山川九百三。
长河无鲤来东北，远梦随月转西南。
檐花雨落春独酌，窗竹灯寒夜对谈。
石上精魂能阅世，欲寻前事兴方酣。
浪淘沙
宋先生（宋代）

我有一张琴。随坐随行。无弦胜似有弦声。欲对人前弹一曲，不遇知音。

夜静响琤轰。神鬼俱惊。惊天动地若雷鸣。只候功成归去后，携向蓬瀛。
六日坐法华寺东廊揽秀亭
项安世（宋代）

西亭有名字，未若东亭宽。
东亭揽秀者，一目万峰峦。
云兴势浩浩，海立波漫漫。
左见桂阳路，右见春陵滩。
入山恨不早，行路良独难。
晚来无赖处，渺渺送归翰。
题杂画赐门正相傧 其一
朱诚泳（明代）

流水桃花玉洞深，长松千尺落晴阴。瑶琴弹到无声处，白鹤飞来风满林。
对雪和子厚弟四首
王之道（宋代）

前村不多地，坐觉阻且长。
梅花应已开，鼻观来清香。
天公爱衰朽，古木敲鸣珰。
僵仆巧耐寒，冰柱生承浆。
重游龙泉寺感怀寄周箌云秦中
蔡銮扬（清代）

陂陁四五里，直西闻寺钟。入门波涛声，松栝皆天风。

廊庑昼深黑，神鬼虚无中。不觉衣裳寒，如游星斗宫。

老僧昔持钵，潭上制毒龙。至今雷雨交，鳞甲疑在空。

故人读书舍，径没蓬蒿丛。祇余湿薪灶，时见夜火红。

地废犹结赏，事往难追踪。仰屋发长叹，梦绕东陵东。
效古词
施肩吾（唐代）

姊妹无多兄弟少，举家钟爱年最小。

有时绕树山鹊飞，贪看不待画眉了。
杨廉夫月波楼
张仲深（元代）

饮马桥头听鸣珂，饮马桥下雪始波。自从道人琴佩至，想得衡门车马多。

楼外青山横独鹤，枕边柔橹响双鹅。我来疑是扬雄宅，夜烛藜光讽九歌。
孟龙川许送芸香不至走索兼以诗寄
卢楠（明代）

管鲍古名士，声誉何辉爚。夙期贵相亲，感激良有托。

我亦慷慨贵，卜居耻离索。岧峣望龙川，飒沓烟雾廓。

之子住翠微，影响见汋约。作赋凌清霄，爱饮临大壑。

翕张龙凤姿，偃仰猿猱矍。东园吟啸台，幌如青天落。

凭览望八极，寰宇真空扩。仰飧明玉霞，俯拾金光药。

调啸宛孙登，清风振山阁。揽怀腐草质，潜身在菉藿。

深夜抚长剑，江海环其锷。安得说楚王，一挥万贵烁。

功成长揖去，与君寻溟漠。暝坐焚芸香，高名辞卫霍。

回看九关门，湫隘如大橐。勖哉重然喏，毋与世相攫。
久雨
郑刚中（宋代）

山岚变浓云，地气泄冬热。
急雨春风颠，十日声不绝。
舍中流水入，墙外古沟咽。
块然檐下雀，状若木鸡拙。
我亦类禅定，痴坐万虑歇。
厨兵忽相报，谓已糁藜蕨。
随缘就一饱，再看柏香爇。
东君滋万宝，雨点无头数。
穷巷一居深，编茅四檐注。
风平江静流，山近云低度。
州城杯斗小，没骭泥藏路。
远望池塘绿，似是春生处。
幽人本多睡，麹蘖仍相助。
陶然醉复醒，邻鸡管朝暮。
塞垣春
奕绘（清代）

佳日无风雨。相约向、桥南去。桥南不远，盘陀平正，瑶草如许。

向南岩、乍叩灵鼍鼓。振林叶、娑娑舞。更听之而神寂，幽禽枝上交语。

别院倚山坳，白云过、忽见窗户。绝代有佳人，坐窗里凝伫。

作霓裳、偷将仙乐，扬皓腕、点来新谱。侍婢卷珠帘，帘外山无数。
寄赵果州
王十朋（宋代）

九江话别已经年，三峡相逢岂偶然。预扫江头礼宾馆，论文尊酒菊花天。
郊祀庆成诗 其一
程珌（宋代）

粹古皆频岁，炎刘或异祠。有唐方定制，我宋遂因仪。

列圣馨明德，皇穹答显祺。恭惟圣天子，大典应昌期。
禅人并化主写真求赞
释正觉（宋代）

器宇廓落，形像乾枯。
一点彻灵府，万年空劫壶。
青原门下识麟角，黄檗床头捋虎须。
死中还活兮活中还死，无中却有兮有中却无。
埇桥达奚四、于十九、陈大三侍御夜宴叙各赋二韵
权德舆（唐代）

满树铁冠琼树枝，樽前烛下心相知。

明朝又与白云远，自古河梁多别离。
北使还京作（诗凡五章，今仅存其一）
冯道（五代）

去年今日奉皇华，只为朝廷不为家。殿上一杯天子泣，

门前双节国人嗟。龙荒冬往时时雪，兔苑春归处处花。

上下一行如骨肉，几人身死掩风沙。
陶社落成，恭和丹翁吏部原唱，并祝颂慈、玉池两先生华诞 其二
陈崇牧（清代）

历劫浑无恙，相逢鬓尚青。降寅多旧雨，见丙喜占星。

畦长庾郎菜，家传伏叟经。宜春翻吉语，持酒过玄亭。
杏坛
钱闻诗（宋代）

真人升去寂无音，徒指空坛说杏林。
讲道虽非夫子惠，此心还是爱人心。
酬周相公见赠
贯休（唐代）

三界无家是出家，岂宜拊凤睹新麻。幸生白发逢今圣，

曾梦青莲映玉沙。境陟名山烹锦水，睡忘东白洞平茶。

喜擎绣段攀金鼎，谢脁馀霞始是霞。
过鎗竿岭二首 其一
周伯琦（元代）

风雨过鎗竿，升高不惮难。黑云侵帽湿，碧树拂衣寒。

孤庙依危壁，飞泉走激湍。茅檐梦初熟，笑我据征鞍。
题太空子隐居
李师中（宋代）

可道非常道，真空本不空。
荒郊自生草，閒地又栽松。
无欲更何虑，有为终必穷。
风云上天去，老子信犹龙。
梅州寄黄鹤楼
张应庚（清代）

经旬尘市作句留，偷得闲身汗漫游。凉意渐添桐叶雨，山光浓压木兰舟。

猪肝闵贡原多累，龙性嵇康未易酬。料得乡怀千里共，连朝风信报新秋。
叔易自三归吴同赴竹庵荔子之集二首
张元干（宋代）

客去云俱散，山空月正圆。
不参藤树句，自透竹庵禅。
骨法凌烟像，家声鼓瑟篇。
直须陪叔季，急佐中兴年。
题温汤驿三首
张俞（宋代）

梦魂飞入瑶台路，九霞宫里曾相遇。
壶天好景自愁人，春水泛花何处去。
赴霅任君有诗相送仍怀旧赏因次其韵
梅尧臣（宋代）

湖山饶邃处，曾省牧之游。
雁落葑田阔，船过菱渚秋。
野烟昏古寺，波影动危楼。
到日寻题墨，犹应旧壁留。
次韵江道可赠别古诗二首 其一
徐瑞（宋代）

我家白云中，幽兴何蹁跹。惟有十八公，共结三生缘。

苓珀谁能待，风霜逼彫年。忽闻笙鹤音，忘我食与眠。
绝句二首 其一
张耒（宋代）

风掉浮烟匝地回，雨将浓翠扑山来。晚凉楼角三吹罢，夕照江天万里开。
偈颂五十一首 其十四
释道冲（宋代）

振法雷，击法鼓，布慈云兮洒甘露。只将此法为全提，世世愿为诸佛母。
东庵与道者语有感
张蕴（宋代）

瘦策松间日又斜，更过东崦吃僧茶。
丹青岭树胆寒叶，水墨江天噪乱鸦。
付酒一杯真乐事，读书万卷是愁涯。
更尝世故知閒味，河水依然鬓自华。
青玉案（和贺方回青玉案寄果山诸公）
冯时行（宋代）

年时江上垂杨路。信拄杖、穿云去。碧涧步虚声里度。疏林小寺，远山孤渚，独倚阑干处。

别来无几春还暮。空记当时锦囊句。南北东西知几许。相思难寄，野航蓑笠，独钓巴江雨。
阳朔鉴山寺
刘坦斋（宋代）

鉴山最有登临胜，门巷萦回知几重。
此日楼头瞻御墨，何时天上覩飞龙。
关河痛隔鱼纹断，臣子遥申虎拜恭。
欲托离骚写愁思，涉江何处采芙蓉。
乞笛竹
邵雍（宋代）

洛人好种花，唯我好种竹。
所好虽不同，其心亦自足。
花止十日红，竹能经岁绿。
俱沾雨露恩，独无霜雪辱。
题寄曹溪禅寺并东南山长老三首 其三
刘鹗（清代）

万刹飞灰海变田，是中孤塔尚岿然。此山可谓有盛福，当世宜岿第一禅。

直指人心怀达摩，洗空尘虑忆坡仙。少须了却澄清志，拂袖从师学引年。
金陵杂兴二百首
苏泂（宋代）

一派娇波入翠溟，垂杨只似古来青。
未能草草归家去，怕上劳劳送别亭。
天津桥
王同祖（宋代）

行阙千重锁暮烟，山如洛邑水如瀍。
黄尘障断中原路，忍立桥头听杜鹃。
赠蕴上人
王正己（唐代）

佛法诗名谁更继，未闻随分谒侯王。洗盂秋涧日华动，捣药夜堂云气香。

苔藓乱青封叠石，杉松浓影过空墙。若非火岳□□地，那得吾师住久长。
披僊阁上酴醾二首
杨万里（宋代）

仰架遥看时见些，登楼下瞰脱然佳。
酴醾蝴蝶浑无辨，飞去方知不是花。
七里濑
张方平（宋代）

古有桐君住，汉时严子来。山横疑路尽，溪转若天开。

尘世不相接，海潮从此回。维舟上层巘，恋恋白云堆。
寿周益公
李商叟（宋代）

昨夜微云概太清，银河映带寿星明。
祥开碧落中元节，人颂升星上相生。
天上异恩尊帝傅，洛阳好事写耆英。
长身独乐园中老，疑是星园旧弟兄。
李氏小池亭十二韵（时在婺州寄居作）
韦庄（唐代）

积石乱巉巉，庭莎绿不芟。小桥低跨水，危槛半依岩。

花落鱼争唼，樱红鸟竞鵮.引泉疏地脉，扫絮积山嵌。

古柳红绡织，新篁紫绮缄。养猿秋啸月，放鹤夜栖杉。

枕簟谿云腻，池塘海雨咸。语窗鸡逞辨，舐鼎犬偏馋。

踏藓青黏屐，攀萝绿映衫。访僧舟北渡，贳酒日西衔。

迟客登高阁，题诗绕翠岩。家藏何所宝，清韵满琅函。
次韵王得淦长至
陈著（宋代）

二十四节气，来自混元前。
老息他无分，新阳例有缘。
从教寒又暑，惯得海为田。
此理须看破，何妨日当年。
雨中去湖上十五里作
徐夜（明代）

下田岁不登，所利惟稻秫。居人悉地力，种十居六七。

西成傲百谷，暵乾遑不恤。莎草秋狼籍，牛豕各纷出。

牧人随牧踪，夜不问庐室。中杂鸥凫乱，唱和自俦匹。

我行水田中，田水溅我膝。回观所历空，顿使城郭失。

远树界周遭，望尽天水毕。
次韵夜泊（二首）
顾禄（明代）

城郭还依旧，人民似昔非。
故乡南去远，奉使北来稀。
水落波声小，天空月色微。
客舟随处宿，浪迹几时归。
谢景思惠酒并二绝时宗守邀看上元景思不至次
王之望（宋代）

使君高会著幽人，灯火元宵醉夜分。
博士从来文字饮，不妨聊复醉红裙。
次韵文潜立春日三绝句
黄庭坚（宋代）

谁怜旧日青钱选，不立春风玉笋班。
传得黄州新句法，老夫端欲把降幡。
读陶诗罢
赵崇嶓（宋代）

一山秋意入柴扉，细读渊明采菊诗。
读罢依然成一莞，闲拈野草调儿嬉。
偈颂七十二首
释祖钦（宋代）

寸长尺短，三平二满。
觌面相呈，语言道断。
七十翁吟五言古体十首 其四
方回（元代）

五男三女儿，侥倖肖吾祖。贤愚挂怀抱，笑陶敢效杜。

长男近寄书，长女化为土。嗟予七十翁，哭此四十女。

此女抱恨久，嫁不得其所。厥夫实鸱鸮，厥舅乃狼虎。

谰讼欲杀予，破家谢官府。不禁毁璧痛，何啻茹荼苦。
游陆浑南山自歇马岭到枫香林以诗代书答李舍人適
宋之问（唐代）

晨登歇马岭，遥望伏牛山。孤出群峰首，熊熊元气间。

太和亦崔嵬，石扇横闪倏。细岑互攒倚，浮巘竞奔蹙。

白云遥入怀，青霭近可掬。徒寻灵异迹，周顾惬心目。

晨拂鸟路行，暮投人烟宿。粳稻远弥秀，栗芋秋新熟。

石髓非一岩，药苗乃万族。间关踏云雨，缭绕缘水木。

西见商山芝，南到楚乡竹。楚竹幽且深，半杂枫香林。

浩歌清潭曲，寄尔桃源心。
春夜宴伯颖元帅宅题云林茆屋图
蓝智（明代）

高堂华烛延宾客，叠嶂层崖写秋色。五老天寒楚树青，九疑日暮湘云白。

茆屋溪头何处村，长林无人啼鸟闻。岚侵山市昼冉冉，叶坠霜野晴纷纷。

清夜高城雷雨作，将军置酒相娱乐。月黑蛟龙起洞潭，山荒虎豹依丛薄。

少年爱画颇入神，时危思与烟霞亲。故园不归湖上宅，春树长忆江东人。

我本东门饭牛者，短衣破帽南山下。惊看戎马扰边疆，甘与渔樵放中野。

将军黄金双虎符，临边自合思捐躯。两淮氛祲尚满眼，明堂梁栋须人扶。

酒酣起舞心激烈，木末悲风动萧瑟。雪尽蓬莱春正深，麟阁丹青纪勋业。

梯山航海趋皇都，修文偃武歌唐虞。一丘一壑尚可得，为君重赋云林图。
恭题理斋年伯爱吟草 其一
阮葵生（清代）

天讨申蛮徼，儒官解习兵。储糈方奏绩，慷慨竟捐生。

小邑传遗爱，崇祠焕令名。悲风萦西岭，凭吊不胜情。
滕王阁
郑学醇（明代）

帝子来南国，临江构此楼。人随歌舞去，滕自古今留。

槛静绮霞散，江深璧月浮。少年登览地，犹得赋重游。
时人为陈嚣语
佚名（魏晋）

关东说诗。陈君期。
粤俗
谢景初（宋代）

粤俗嗜海物，鳞介无一遗。
虾蠃味已厚，况乃蟹与蜞。
潮来浦屿涨，遮捕张藩篱。
潮去沙满滩，拾掇盈篱箕。
杀烹数莫记，琐碎臭且奇。
苟务贪咀嚼，宁识暴殄悲。
蛟蜃吐云气，腹以人为饴。
呀口日反大，洪波谁敢窥。
水调歌头
沈瀛（宋代）

门外可罗雀，长者肯来寻。留君且住，听我一曲楚狂吟。枉了闲烦闲恼，莫管闲非闲是，说甚古和今。但看镜中影，双鬓已星星。

人生世，多聚散，似浮萍。适然相会，须索有酒且同倾。说到人情真处，引入无何境界，惟酒是知音。况有好风月，相对且频斟。
一落索
黄庭坚（宋代）

谁道秋来烟景素。任游人不顾。一番时态一番新，到得意、皆欢慕。

紫萸黄菊繁华处。对风庭月露。愁来即便去寻芳，更作甚、悲秋赋。
冯公夙勤业雅志存孔周高才不获展皮里馀阳秋归来守衡茅心田尽平畴世人知者寡苍天亦知否食报谅在后卒岁仍优游
谢迁（明代）

南华发高论，吾昔闻庄周。朝菌无晦朔，灵椿八千秋。

尘世一梦幻，彭殇杳难畴。达生贵及蚤，君已洞此否。

往者亦已矣，且复同欢游。
挽时佥判 其三
王柏（宋代）

灵辰不留兮，挽者迈迈。羌前脩之典刑兮，何后生之昧昧。

平乡常人之号兮，岂直欲以之而自悔。静观世道之日诡兮，盖亦恶夫奇奇而怪怪。

灵辰不留兮，路曼曼乎长夜。歌薤露之三章兮，识者为之永嘅。
海船
文天祥（宋代）

海上多时断去舟，公来容易渡南州。子胥江上逢渔父，莫是神明遣汝否。
东阳叹
贺铸（宋代）

流连狂乐恨景短。奈夕阳送晚。醉未成欢，醒来愁满眼。

东阳销瘦带展。望日下、旧游天远。泪洒春风，春风谁复管。
徽宗皇帝秋赋御书赞
岳珂（宋代）

帝宣和之太平兮，忻朝野之多娱。伟楚臣之托辞兮，侈肆笔之特书。

猗百工之精能兮，璨玳轴而金朱。宛百年其如砥兮，方日卷而霞舒。

维宸笔之天纵兮，臣固不得而议也。若一艺之必极其致兮，亦盛时之细也。

彼舞衣与竹矢兮，犹三代之秘也。知苟且之为无兮，亦可观其治也。

在本始与地节兮，汉室称为中兴。岂尚方之工萃兮，反有愧于西京。

纷天葩其在前兮，晃银海其欲眩。缕黄金以为饰兮，骇万态而千变。

双龙宛其在轴兮，森毛发以骨寒。历溽润与埃尘兮，曾不可乎犯干。

巫咸下招兮，天门詄荡。臣得而藏兮，徒慨叹以兴想。

鸾翔龙翥兮，太平之踪。神睒鬼哭兮，太平之工。五陵松柏兮，萧萧秋风。

此赋之传兮，与天无穷。
皇太后合春帖子六首
苏颂（宋代）

昼景添宫漏，慈闱念女功。
常时浴蚕日，亲到濯龙宫。
句
方至（宋代）

缺多圆少如月，盛极衰来物易秋。
壬戍重午於潜李氏作
陈藻（宋代）

我来於潜县，知有老聃族。
王气歇唐家，孙支散幽谷。
居然多仕歇，壁列登科录。
生儿皆可爱，大小芝兰馥。
大者初试归，两眼如明烛。
小者才读书，应对机锋速。
他乡客重午，菖蒲随饮俗。
老去卧家山，如梦开诗牍。
再题濠上斋
傅自修（宋代）

外物为藩篱，障此道之径。
昧则终日迷，达者默尔静。
子夏出入间，悦乐犹异境。
谁能入吾乡，节令四时正。
司马迁
王安石（宋代）

孔鸾负文章，不忍留枳棘。
嗟子刀锯间，悠然止而食。
成书与後世，愤悱聊自释。
领略非一家，高辞殆天得。
虽微樊父明，不失孟子直。
彼欺以自私，岂啻相十百。
寄卢梅岩
顾逢（宋代）

梅边灯下别，又见石榴开。
人入多番梦，书无一字来。
背风花下落，冲雨燕双回。
却忆中秋来，杯余醉讲台。
上巳洛中寄王九迥（一作王迥十九）
孟浩然（唐代）

卜洛成周地，浮杯上巳筵。斗鸡寒食下，走马射堂前。

垂柳金堤合，平沙翠幕连。不知王逸少，何处会群贤。
促袁柱石过顾 其二
梁维栋（明代）

宛宛新醪熟，依依旧客过。倾予一斗酒，销却几沉疴。

归棹风云急，绨袍情绪多。定期同信宿，剧有遏云歌。
再答并简康国兄弟四首
黄庭坚（宋代）

妙舌寒山一居士，净居金粟几如来。
玄关无键直须透，不得春风花不开。
汧州作 其一
赵佶（宋代）

国破山河在，人非殿宇空。中兴何日是，搔首赋车攻。
三月二十五日饮方校书园十绝
刘克庄（宋代）

早退分明胜一筹，年行六十复何求。
东门瓜与南山豆，谁道君恩薄故侯。
怀庆朔堂
范仲淹（宋代）

庆朔堂前花自栽，便移官去未曾开。
年年忆着成离恨，祇托春风管句来。
女几山女仙庙
李复（宋代）

绛节高翔不可攀，尚留遗几在空山。
月明曾有芳箫过，松老时空旧鹤不。
岩下春归花寂寂，壁间云暗藓斑斑。
开元已远霓裳绝，野草青青辇路閒。
送大彰徐博士还钱塘以客路青山外五字为韵赋诗五首 其四
释宗泐（明代）

流水出山外，固不如在山。孤云度天际，眇眇何时还。

伊余岩下客，于今乃尘寰。逢君一长啸，人生有谁閒。
太上皇帝合端午帖子词
汪应辰（宋代）

圣治从来本好生，拟销剑戟助农耕。
此心自与天无间，岂侍丹缯始辟兵。
咏史诗·牛渚
胡曾（唐代）

温峤南归辍棹晨，燃犀牛渚照通津。
谁知万丈洪流下，更有朱衣跃马人。
柳枝词
梁士楚（元代）

钱塘堤水绕苏家，残雪霏霏点客茶。最是少年寻乐处，小桥深巷柳丝斜。
旧同官张法曹
宋伯仁（宋代）

熬波同看楚天秋，多少艰难说未休。
今日共依湖柳住，梦中犹怕踏边头。
宫词
王仲修（宋代）

太平气象满皇图，清晓祥烟捧帝居。
四海销兵民乐业，熙然恩信及豚鱼。
诫后学
释智圆（宋代）

对食须思稼穑劳，为僧安用事雄豪，
剃头本意求成佛，不为齐筵坐位高。
喜云间徐合素至自甘州幕府话旧有赠
毛师柱（清代）

挟策携琴绝塞行，将军长揖重书生。题诗好遍云中戍，射猎应过雪外城。

绿酒黄羊晨草檄，黑貂红烛夜谈兵。归来万里雄心在，莫惜离怀醉后倾。
试心石
黄希旦（宋代）

屏列郡南隅，子真常此憩。雨欲泽人间，云霞先掩蔽。
宿友人白云庵三首
释圆悟（宋代）

不到岁时久，生来人事疏。
扫云僧亦去，谁伴主翁居。
迟暮感伤
洪繻（清代）

物换星移又几时，苍茫天地欲何之？半生尝尽愁千斛，万事消除酒一卮。

荆棘欹危台北路，江山孤愤剑南诗！桑田沧海浑无赖，苌楚虽华未有知。
初冬过诃林寺净隐禅房
梁绍裘（明代）

莲社风流尚可寻，壶觞应拟就东林。旃檀岁久香犹积，薝卜霜凋草半侵。

五蕴尽从尘外断，三车还听夜来深。相逢更问无生偈，一卧青山任陆沉。
送禅师广教赴衢南禅
赵抃（宋代）

到日参徒耳目新，桃花一笑已中春。吾今告老还家近，亦作柯峰自在人。
病中书怀
卫博（宋代）

平生技拙笑屠龙，去国尤惭易道东。
回望飞云亲舍下，不堪伏枕左书空。
四方未了男儿志，一饭长怀国士风。
怜我已深兄弟好，原从之子客东蒙。
春庭独思
黄衷（明代）

是处春风转物华，总难装点澹生涯。衰颜被酒融融煖，病眼摊书款款斜。

笔格银钩残薤叶，砚台铜滴旧虾蟆。数茎阶下忘忧草，燕子天长也见花。
赠张绘秘教九题·诗将
林逋（宋代）

风骚推上将，千古耸威名。
子美尝登拜，昌龄合按行。
笼纱疑旆影，击钵认金声。
唱和知谁敌，长驱势已成。
扈从车驾巡边过裴村田舍与杨少傅共酌
金幼孜（明代）

清朝催上道，出郭听鸣笳。野水流冰涧，江风涨雪沙。

清谈驻鞍马，小酌坐田家。扈跸惭衰迈，祇怜两鬓华。
途中作
彭汝砺（宋代）

穷冬尚羁旅，行色太凄凉。白雪园林好，红尘道路长。

暮云寒不散，斜日淡无光。夜宿溪山静，清风满肺肠。
秋岸
杜牧（唐代）

河岸微退落，柳影微凋疏。船上听呼稚，堤南趁漉鱼。

数帆旗去疾，一艇箭回初。曾入相思梦，因凭附远书。
歌
蜀酒阁道人（唐代）

尾闾不禁沧溟竭，九转神丹都谩说。

惟有班龙顶上珠，能补玉堂关下穴。
卜算子·饮酒败德
辛弃疾（宋代）

盗跖傥名丘，孔子还名跖。跖圣丘愚直至今，美恶无真实。
简册写虚名，蝼蚁侵枯骨。千古光阴一霎时，且进杯中物。
临江仙（席上赋）
毕良史（宋代）

霜月穿帘乍白，苹风入坐偏凉。麾灯促席诧时光。桃花歌扇小，杨柳舞衫长。

别乘平分风月，词人剩引觥觞。莫将幽恨搅刚肠。尽添金掌露，频注玉猊香。
杭州杂诗和林石田
汪元量（宋代）

天目丝丝雨，江头翦翦风。
鼓鞞千艇合，刁斗万家同。
金马怜焦土，铜驼压草丛。
杞天愁欲堕，黑入太阴中。
题文与可画竹上有东坡山谷题识
何景明（明代）

客从南方来见予，手持锦轴长丈馀，云是与可之画苏黄书。

中堂展玩思超忽，四百年来真故物。败素飘零色已改，古墨惨澹神犹发。

文生此竹世希有，一枝不异双琼玖。冥冥烟干动石壁，瑟瑟风叶临窗牖。

笔下何须扫万竿，胸中已自横千亩。眉山长公元擅场，豫章太史谁可当。

片言相推四海重，只字尚使千年藏。客从何处得此幅，令我嗟叹久怜惜。

苏黄不作与可死，人间书画无真迹，劝君宝此勿轻掷。
无题五首 其一
何良俊（明代）

云仪冉冉朝日，碧韵娟娟晚风。几重雾障遥隔，一道星河暗通。
丁亥岁予留建康梦登大桥仰视霄汉有金书阁字
崔敦礼（宋代）

秘宇涵风寒{氵念}{氵念}，虚廊侵月静冥冥。
宝章玉庭神深地，应想谁何会百灵。
清河
李商隐（唐代）

舟小回仍数，楼危凭亦频。燕来从及社，蝶舞太侵晨。

绛雪除烦后，霜梅取味新。年华无一事，只是自伤春。
绝句六十四首 其五十八
张伯端（宋代）

阴符宝字逾三百，道德灵文止五千。今古上仙无限数，尽于此处达真诠。
感别元帅尚父
罗隐（唐代）

玉函瑶检下台司，记得当时捧领时。半壁龙蛇蟠造化，满筐山岳动神祇。

疲牛舐犊心犹切，阴鹤鸣雏力已衰。稚子不才身抱疾，日窥贞迹泪双垂。
泊白鹭洲时辛道宗兵溃犯金陵境上金陵守不得入 其一
赵鼎（宋代）

脱迹干戈幸再生，时时心折梦围城。南来客枕能安否，更作江湖盗贼惊。
画堂春•晒药
董以宁（清代）

茂陵消渴未全瘥。奁中药裹偏多。一丸休认枕边挼。

错皱双蛾。

晒久频移花影，暄侵小褪香罗。窃来休向桂婆娑。

伴了姮娥。
题水仙卷
钱选（宋代）

帝子不沈湘，亭亭绝世妆。
晓烟横薄袂，秋濑韵明珰。
洛浦应求友，姚家合让王。
殷勤归水部，雅意在分香。
江行俳体十二首 其二
钟惺（明代）

五载前曾说此游，问程结伴几春秋。艰难水陆千余里，大小关春六易舟。

畏路刺船频裸体，乘流开柁缓梳头。顺风一日行三日，莫待依滩怨石尤。
升堂颂古五十二首 其三十二
释怀深（宋代）

祖师心印没遮藏，一句临时要厮当。莫谓座间人不识，台星炯炯照虚堂。
过张成侍御宅
钱起（唐代）

丞相幕中题凤人，文章心事每相亲。从军谁谓仲宣乐，

入室方相颜子贫。杯里紫茶香代酒，琴中绿水静留宾。

欲相别后相思意，唯愿琼枝入梦频。
暮雨既霁，将儿辈登多稼亭
杨万里（宋代）

一霎滂池一霎晴，檐间点滴尚残声。
水将树影乱揉碎，月与日残相对明。
试数六霄还五两，坐令夏热作秋清。
儿曹小住休归去，更听风蝉子细鸣。
园中作
陆游（宋代）

谁采桄榔寄一枝，北来万里为扶衰？风光最爱初寒候，怀抱殊扶未老时。
闲引微泉成曲涧，尽除枯蔓补疏篱。
花前自笑童心布，更伴群儿竹马嬉。
四安道中所见
牟巘五（宋代）

千山过尽又行脚，惭愧道人看客勤。
裹得白云欲相赠，一瓯茶复白於云。
蜕龙洞 其二
许广渊（宋代）

往昔开锄古洞存，神龙曾隐穴山峦。灵踪何日青天去，云气无时白昼寒。

穿石分明印鳞爪，履泉惊惧作波澜。于今霖雨均方国，来客休疑尚此蟠。
过武胜关
柯崇朴（清代）

作客由燕赵，今朝入楚来。岩城临翠壁，荒磴没苍苔。

山鸟一声寂，飞泉百道开。潇湘云正远，征骑几时回。
酬季
赵蕃（宋代）

君家三尺窗，尽著溪上山。怪君坐其中，举世招不还。

馀嬉到五言，时许见一斑。顾我仅曹郐，季孟胡可间。

比年尔何缘，乃复罹间关。试问蓬蒿居，孰愈辙迹环。

古来千里足，未必十二闲。是故东方士，长饥犹好颜。
五哀诗 汉处士祢衡
李纲（宋代）

祢生抱逸韵，乃是古之狂。负才颇傲物，齿少气方刚。

怀刺游许下，漫灭竟摧藏。肯从屠沽儿，借面与吊丧。

伟哉孔文举，国宝借路傍。上书荐一鹗，欲使观翱翔。

振翼云汉间，永垂虹蜺光。飞兔与腰袅，灭没不可望。

观其慰辞荐，器识岂易量。平生轻魏祖，纵口成否臧。

召令为鼓吏，阅试当改装。蹀𨄌初散步，掺挝作渔阳。

声节既悲壮，容态随低昂。岑牟与单绞，裸袒易故裳。

却来坐军门，画地声琅琅。曹瞒黠如鬼，嗜杀犹虎狼。

缩手不敢动，送与刘及黄。娱宾赋鹦鹉，节奏陵笙簧。

援笔不加点，粲然已成章。高才竟为累，兰麝空馀香。

至今鹦鹉洲，葭苇秋苍苍。丑哉杀士名，千古不可忘。
周处台
周师成（宋代）

克己功夫鲜矣能，孔堂今继仲由登。
试从台上看台下，狂圣中间隔几层。
和陈静斋都宪归休志喜之作 其一
罗钦顺（明代）

久劳暂逸恩私在，谁信中年便得休。疏广画图能赫赫，展禽心事故由由。

华堂燕雀争迎主，别馆松筠总耐秋。有客问奇千里至，不应终日对羊求。
句
释惠崇（宋代）

浪经蛟浦阔，山入鬼门寒。
故陈州刺史赠兵部尚书韦公挽词
孙逖（唐代）

奕叶金章贵，连枝鼎位尊。台庭为凤穴，相府是鴒原。

世阅空悲命，泉幽不返魂。惟馀汉臣史，继术赞韦门。
滁阳道中
乔大鸿（清代）

醉翁亭下路，尽日少人行。山色一城碧，夕阳千岭明。

断云含雨气，疏树动秋声。我亦希前哲，新诗马上成。
首夏三首
白玉蟾（宋代）

日与浮云相往还，落花啼鸟总相关。
初无东观北门梦，只在西山南浦间。
甫田
佚名（先秦）

无田甫田，维莠骄骄。无思远人，劳心忉忉。
无田甫田，维莠桀桀。无思远人，劳心怛怛。
婉兮娈兮。总角丱兮。未几见兮，突而弁兮！
感事又寄丘仲阏 其二
黄遵宪（清代）

三边烽火照甘泉，闻道津桥泣杜鹃。帝释亦愁龙汉劫，天灾况值鼠妖年。

流离苦语传黄蘖，盗窃迷香幻白莲。漫写哀辞金鹿痛，人间何事不颠连。
禅人写师真请赞 其二十三
释慧远（宋代）

幸自十分，画出一半。我便是渠，略无思算。无思算处妙难传，忿怒那吒吃痛拳。

道不是道，禅不是禅。星驰电掣，汉语胡言。蓦地揭起脑盖，依前舌拄梵天。

咄，是甚么面目，可怜只有些儿栗棘金圈，尽底分付常山林泉。
题觉海寺庙二首
戴栩（宋代）

山头金碧入层天，下瞰平坡百顷田。
灵迹解扶胆圣运，断碑犹顷会昌年。
日翻鸟鹊觚棱过，风落蠨蛸玉帐缘。
祭罢数翁沙际立，暮潮一舸去翩然。
次韵袁仲诚见赠
张纲（宋代）

解组清朝返旧乡，依然门巷接回塘。閒身乍觉鸟声乐，缓步重寻花径香。

多谢故人停桂棹，何妨清夜醉霞觞。新诗赠我光蓬屋，什袭应同夏后璜。
题吴明府石门山图册子
许兆椿（清代）

荆山扬锷争摩天，欲断不断浮苍烟。千盘万叠石门出，峭岩一苍流奔泉。

横桥直架洞底壑，漱琼鸣玉声溅溅。溪风吹翠湿欲滴，老树挂壁根空悬。

梯山凿石盘鸟道，古藤百尺愁攀援。茅檐一一负嶂立，夜半驾鹤来飞仙。

如何造物不自惜，更于绝壁穷雕镌。悬青万仞门呀然，一步一使心回旋。

如鸦蝙蝠扑人面，似乳石髓滑不坚。天风扫断尘坱迹，杳杳时有闲云眠。

使君青眼了不负，乱山堆里居三年。拂衣一旦掷官去，绿阴处处啼春鹃。

祇留山色在图画，未妨羞涩囊无钱。驱车京洛尘滚滚，兴剧一放黄州船。

雪堂月好快把酒，江天万里清而妍。此时披图发而啸，石门之山落眼前。

要留面目对山色，岂可骫骳供人怜。我歌未已君忽笑，此语未足闻时贤。

置图一鼓潇湘弦，众山响笑空中传。
冯承素兰亭叙帖
岳珂（宋代）

猗应龙，蟠九嵏。抱骊珠，閟含风。见似人，喜若跫。作者谁，臣姓冯。
句
张微（宋代）

人家橘柚间，钟梵云烟侧。
满里红（饯方蕙岩赴阙）
吴文英（宋代）

竹下门敲，又呼起、胡蝶梦清。闲里看、邻墙梅子，几度仁生。灯外里湖多夜雨，月边河汉独晨星。向草堂、清晓卷琴书，猿鹤惊。

宫漏静，朝马鸣。西风起，已关情。料希音不在，女瑟娲笙。莲荡折花香未晚，野舟横渡水初晴。看高鸿、飞上碧云中，秋一声。
句
元绛（宋代）

丝竹渐高桡鼓急，瑶津亭下竞凫车。
乙丑二月赴行在所寓浪公斋中海棠二盆盛开
陈曾寿（清代）

绝艳相逢感鬓华，小窗低幔护风沙。晚妆倭堕惊奇夜，晓梦纷纭散绮霞。

正使滔滔移节序，何妨定定住天涯。歌唇衔雨平生恨，影静心苏倚此花。
高阳台·过种山即越文种墓
吴文英（宋代）

帆落回潮，人归故国，山椒感慨重游。弓折霜寒，机心已堕沙鸥。灯前宝剑清风断，正五湖、雨笠扁舟。最无情，岩上闲花，腥染春愁。
当时白石苍松路，解勒回玉辇，雾掩山羞。木客歌阑，青春一梦荒丘。年年古苑西风到，雁怨啼、绿水葓秋。莫登临，几树残烟，西北高楼。
拟吴宫行乐词五首并序 其一
邓云霄（明代）

阵扫东南一敛收，水犀十万日椎牛。君王气盖百二州，锦帆龙舸江中流。

吴歈子夜风傅曲，台上栖乌不得宿。
绍兴以后祀五方帝六十首 黄帝酌献用《祐安》。
郊庙朝会歌辞（宋代）

黍以为翁，郁以为妇。以侑元功，以酌大斗。伊谁歆之，皇皇帝后。

伊谁嘏之，天子万寿。
散馆曹允大相讯诗以代柬
郭之奇（明代）

五夜藜吹尽六霜，与君一体乍分行。梦中不识仙凡异，犹逐秋风向玉堂。
题李偁推官颐斋
晁补之（宋代）

无舍灵龟观朵颐，自求口实君自知。
谁为此者君名之，其说不烦求我诗。
君家严君业夔伊，虎视耽耽雄四夷。
四方是维天子毗，汶阳一室大泽陂。
我往受业拜门垂，闻公一语洗然奇。
我归瞠若安可追，君才固是麒麟儿。
幼读父书壮思施，不卑小官乃吾师。
况有内乐潜天倪，荒城无人谁过之。
面城筑室兹逶迤，去年秋雨河股移。
百草不生苔拥基，蚁子缘础螾粪泥。
夜眠不稳忧为池，今年闰早春气迟。
墙根隙地稍可埤，初植防风种黄耆。
莱州石鼎青琉璃，地垆宿火风鸣枝。
对君长语清未疲，外轻内顺生理宜。
问从何得聊我治，眉州夫子言可规。
麻田处士术安期，今之崇丘历九疑。
见人不语下臂驰，遁逃乎阴食蛤梨。
君何伧囊不往随，与访汗漫还无时。
还无时，我何适，北山之南南山北。
题御沟
张祜（唐代）

万树垂杨拂御沟，溶溶漾漾绕神州。

都缘济物心无阻，从此恩波处处流。
题唐明皇吹玉箫图
金湜（明代）

昭阳殿高清昼长，珊瑚枕压七宝床。珍簟平铺碧云冷，珠帘半捲秋风凉。

此事谏疏非无补，君王自喜教歌舞。旧曲翻成阿滥堆，别调新传玉箫谱。

玉箫一曲度薰风，宫商十指何玲珑。碧沼游鱼窥菡萏，丹霄彩凤鸣梧桐。

梨园子弟多白发，承宣独喜王番绰。手提玉版不停敲，足踏青蒲恣欢谑。

双双粉黛谁家女，霓裳细拂鲛鮹缕。敛袖低眉不动尘，似解呜呜曲中语。

从来声色侈人心，人生乐极悲亦深。岂料箫声入云去，化作渔阳鼙鼓音。
桃源
章碣（唐代）

绝壁相欹是洞门，昔人从此入仙源。数株花下逢珠翠，

半曲歌中老子孙。别后自疑园吏梦，归来谁信钓翁言。

山前空有无情水，犹绕当时碧树村。
挽辛宪若五首
徐元杰（宋代）

旌廉优召节，丐佚得临漳。
静退家庭旧，清芬滋味长。
病中知命见，力上赴冠章。
了了遗言善，虽亡实不亡。
曹亭独登
孔平仲（宋代）

问我当何之，曹亭苍木外。江湖水方涨，旷阔吾所爱。

微风撼晚水，爽气回秋籁。杨柳隐官堤，芙蕖接公廨。

白云依山起，点缀若图绘。何须招客游，清兴自无辈。

落日更凭栏，下看飞鸟背。
蝶恋花（牡丹）
黄裳（宋代）

每到花开春已暮。况是人生，难得长欢聚。一日一游能几度。看看背我堂堂去。蝶乱蜂忙红粉妒。醉眼吟情，且与花为主。雪怨云愁无问处。芳心待向谁分付。
赠刘叔骥县尉苕溪家也
韩淲（宋代）

西风苕水清，春日卞山横。莫问桃花红，但说莼菜生。

骚人居是间，俛仰得其情。公家文章家，三世蜚英声。

为予父子交，岂特青眼明。凄凉四十年，道旧谁复听。

只今冰溪水，流波照空城。公来坐涧谷，忍闻千载名。

世道日浇伪，出语皆可惊。东望章泉山，尚足坚此盟。
尼长老请赞
释法薰（宋代）

住山三十载，潦倒福缘微。
全提一著，衲子攒眉。
我无为山之作，汝有铁磨之机。
自知水底难捞月，却倩丹青染污伊。
柴秘书分符章贡同舍饯别用蔡君谟世闲万事皆
崔与之（宋代）

玉立蓬山巅，声望高一世。
清秋玉壶露，耿耿无织翳，
中流屹砥柱，愈激而愈厉。
平生学古胸，非为次身计。
中边事方殷，命脉实关击。
忧世危明主，谁流洛阳涕。
直谏逆批鳞，言言皆献替。
胡为厌承明，奶飞能且锐。
有山服而取，雄跨虎头势。
兆民困科扰，椎剥已无艺。
独獠丛篁中，跳梁无虚岁。
弄印无以易，要起百年弊。
西风吹马耳，新凉雨初霁。
尺劄闻先声，远氓已怀惠。
旌旗簇小队，画戟森兵卫。
一方覆盂安，中原谁共济。
顾我亦漫仕，空山老松桂。
倦梅作归梦，乞身尚濡滞。
著夫公已先，脂秣以相继。
东松庵观岳武穆遗碑
钱时（宋代）

虎视关河指日平，东松岭路小提兵。
奸臣误国英雄死，千古遗碑夕照明。
即席赠赵栗夫
陈章（宋代）

莱市街西新卜居，豆棚瓜蔓共萧疏。
胸中富有书千卷，谁信家无儋石储。
过商岩酿花庄
华炳微（清代）

柳根斜日系孤篷，乘兴追寻湖水东。物外久忘秦世事，此中还有晋人风。

古梅瘦鹤林逋客，白酒黄花彭泽翁。我自入林犹未密，卜居邻近往来通。